B. Bugár, podpredseda NR SR: (2005-02-08):
K. Džupa, poslanec: Ďakujem. Vážený pán podpredseda Národnej rady, vážené dámy poslankyne, páni poslanci, vážení páni ministri, pri posudzovaní predkladanej správy treba podľa môjho názoru si odpovedať na niekoľko otázok. Správa si dala za cieľ alebo mala úlohu informovať o plnení úloh, o súčasnom stave v športe, o pripravovaných opatreniach, čo sa týka kvality finančných tokov, a o legislatívnych aktivitách. Všetky tieto oblasti správa zahrnuté má. Môžeme diskutovať, polemizovať o tom, do akej miery sa tie alebo oné predstavy v tejto správe objavili, do akej hĺbky boli rozpracované, akým spôsobom bolo pristupované k ich pretaveniu do konkrétnych textov či návrhov, a táto debata, polemika či diskusia by mohla trvať nie hodiny a dni, ale mesiace a roky. Preto, ak by som to mal zhrnúť, ten prístup by mohol byť, či správa mala pomôcť, posunúť problematiku športu a všetkého, čo s ním súvisí, dopredu alebo či je príležitosťou na konto správy povedať kde čo sa deje v športe, aj čo sa športu možno netýka či s ním priamo nesúvisí. Je na každom z nás, ako sa zhostíme tejto úlohy. Za seba a náš politický subjekt chcem prezentovať, že sme toho názoru, že správa má byť impulzom na to, aby sa posunula problematika riešenia športu či komplexného riešenia športu na ďalší kvalitatívny stupeň. Z týchto dôvodov sa domnievame, že treba ukončiť diskusiu na túto tému, aby skutočne prišiel čas realizácie a aby skutočne došlo k tomu, aby sa v športe začali diať také činnosti, ktoré by naozaj posunuli kvalitatívne šport v každej oblasti, aj tie, ktoré tu predkladateľ rozdelil do niekoľkých kapitol proporcionálne a komplexne, ako si správa dáva za ambíciu, na ďalšie stupne. Preto ani nebudem teraz rozoberať tieto kapitoly, lebo každá jedna by sa dala posudzovať z dvoch hľadísk. Mohli by sme správe vytknúť, že odhaľuje, koľko a akých problémov na jednotlivých úsekoch, ktoré si tu zobrala za svoje pomenovať, je, a hľadať vinníka, poukazovať z historického hľadiska rok, dva roky, desať, pätnásť, sto rokov dozadu, aby sme sa preukázali, akí sme sčítaní, a svojím spôsobom takto pozitívne ovplyvnili aj našich voličov cez televízne obrazovky. Z druhého pohľadu by sme mohli spomenúť pozitívny prístup a povedať teda, je chvályhodné, keď správa obsahuje taký kritický pohľad do vlastných radov, do vlastného rezortu a do jeho jednej dôležitej časti. Zase je na zvážení toho-ktorého diskutéra, aký uhol pohľadu zvolí a čo bude používať. Viete to, rovnako ako ja, ale nemohol som nepripomenúť tieto dva základné prístupy k hodnoteniu tejto či akejkoľvek správy. Preto z hľadiska môjho pohľadu na prednesenú správu poviem, nebudem diskutovať o jednotlivých oblastiach, lebo to urobil za nás a po našich pripomienkach predkladateľ, poviem iba dva postrehy. Som toho názoru a stotožňujem sa s časťou správy, ktorá to tam načrtáva, že pohnúť sa ďalej nie je možné mimo iného ani bez toho, aby sa jasným spôsobom nedefinovali kontrolné mechanizmy účelovosti vynakladaných prostriedkov hlavne verejných financií, a to hlavne v tej oblasti, na ktorej participuje, kooperuje štát či ktorá priamo podlieha štátu. Za tie sme my zodpovední. A to by mala byť úloha ako zákonodarcu, tak exekutívy. Druhý postreh je a vyplýva z toho, keď tu niekto povedal, že bol niekedy aktívnym športovcom, tiež som mal tú možnosť a bol som taký, že je jasne vidieť, že na správe o športe organizačne, podotýkam, organizačne, nie odborne, kooperovali, zastrešovali a finalizovali ju do záverečného tvaru nešportovci, teda, keď je to ministerstvo školstva, tak, ak sa, pán  minister, neurazíte, učitelia. A tu je jedno moje tiež celkom jasné stanovisko. Potvrdzuje sa to, čo náš politický subjekt hovorí už dlhšiu dobu, že riadiť šport by mali športovci. A preto sa my prihovárame za to, aby boli dve samostatné ministerstvá, lebo na každom úseku, či je to školstvo alebo šport, je toľko dielčích problémov, dennodenných, strednodobých, odvetví, oblastí, aj koncepčných, vnútorných aj zahraničných, že toto zavzať do jedného celku a ešte to spravodlivo „rozdeľovať“ medzi školstvo, šport, vedu, kultúru a tak ďalej je úloha nie jednoduchá. Som toho názoru, že aj u nás máme dostatok vynikajúcich športovcov, ktorí sú patrične vzdelaní a aj skúsenými manažérmi na to, aby vedeli zásadným spôsobom práve tieto priority určiť. To je môj názor, ja nechcem vyvolať polemiku ani diskusiu, aby som pretavil tento názor do určitého návrhu. Inšpirovala ma tabuľka na strane 4, tabuľka 1, kde je chronológia určitých výdavkov na šport, a následné tabuľky v ďalšej časti tejto správy, z ktorých, žiaľbohu, vyplýva, že do roku 2012 nemôžeme očakávať prevratné vysoké prostriedky, ktoré prídu do športu. A či to bude táto alebo iná vláda, pravdepodobne analýzy a závery týchto vlád budú plus-mínus rovnaké. A keď som teda vo svojom diskusnom príspevku poukazoval na dva faktory, teda kontrolu účelnosti a účelovosti vynakladaných prostriedkov hlavne zo štátneho rozpočtu a z verejných financií, tak myslím si, že keď sme „prinútili“ vládu vypracovať takúto správu, svojím spôsobom je ona záväzná ako pre exekutívu, tak aj pre zákonodarcov, tak by bolo snáď vhodné a korektné, aby sme poskytli možnosť ministerstvu, aby urobilo odpočet plnenia záverov tejto správy, aby ukázalo, akým spôsobom s materiálom pracuje ako s koncepčným. A dovolím si navrhnúť v časti uznesenia tohto bodu rozšíriť ho o text, v ktorom Národná rada Slovenskej republiky žiada vládu Slovenskej republiky urobiť odpočet rozpracovania plnenia cieľov a záverov  Správy o plnení úloh a tak ďalej (tlač 985) na septembrovej schôdzi Národnej rady Slovenskej republiky. Prečo tento termín a prečo takáto požiadavka? Práve s ohľadom, že budeme finalizovať prípravy, prepočty a tvorbu štátneho rozpočtu na rok 2006, a práve s ohľadom na tú skutočnosť, ktorá správa priznáva, že nemožno očakávať prevratne vyššie finančné prostriedky uvoľnené zo štátneho rozpočtu, z verejných  financií do športu. Z tohto mi logicky vyplýva jediná možná alebo jedna z možných ciest, ako zabezpečiť efektívnu dotáciu či efektívne financovanie športu cez kontrolné mechanizmy a cez také legislatívne a iné zabezpečenie, ktoré by naozaj garantovalo účelnosť aj účelovosť vynakladaných prostriedkov v športe. Ďakujem za pozornosť.